מאוריצי גוטליב

**מאוריצי** (**משה**) **גוֹטליבּ** (**Maurycy Gottlieb**; 21 או 28 בפברואר 1856 – 17 ביולי 1879) היה צייר יהודי-פולני.

## קורות חיים
גוטליב נולד בשנת 1856  בעיירה דרוהוביץ' שבגליציה, אז חלק מהאימפריה האוסטרו-הונגרית (כיום באוקראינה). הוריו היו אדוקים למדי מחד, אך גם חלק מהבורגנות היהודית המתבוללת שעלתה בגליציה, והחשיבה יותר מכל את השפה והתרבות הגרמנית. גוטליב כנראה למד בחדר בילדותו המוקדמת, אך לאחר מכן נשלח לבית-הספר של המסדר היווני-קתולי הבזיליאני (חברו לכיתה היה איוואן פרנקו) ולגימנסיה העירונית. הוא החל ללמוד אמנות בגיל 15 בווינה, בירת האימפריה.

מאוחר יותר למד אצל יאן מָטֶיְיקוֹ בקרקוב. אצל מטייקו סבל מאנטישמיות מחבריו ללימודים, עזב תוך פחות משנה וחזר לווינה. במשך לימודיו נדד מעיר לעיר, בין וינה, קרקוב, מינכן ורומא. בראשית דרכו האמנותית הושפע מהפטריוטיות הפולנית ששררה באותה עת בארץ מולדתו, והדבר ניכר בציוריו (ראו: "דיוקן עצמי בלבוש פולני", 1874).

כשנתיים מאוחר יותר החל לעסוק בנושאים יהודיים יותר. ציור המדגים זאת היטב הוא "דיוקן עצמי כאחשוור" 1876. הוא צייר נושאים יהודים שונים – סיפורי תנ"ך, דמויות יהודיות, ובין השאר בולטים ציוריו על ישו – בעל חזות יהודית במיוחד ("ישו בפני שופטיו").

לקראת סוף ימיו השפיע עליו מורו יאן מטייקו לצייר שני ציורים שנושאם הוא קז'ימייז', מלך פולין במאה ה-14 – "המלך קז'ימייז' נותן זכויות ליהודים" ו"המלך קז'ימייז' ואהובתו אסתרק'ה", ובכך לתרום לקידום ההבנה בין יהודים לפולנים.

בגיל 20 זכה גוטליב במדליית זהב בתחרות אמנות במינכן על הציור "**ג'סיקה ושיילוק**", המראה סצנה מתוך "הסוחר מוונציה" של שייקספיר. הוא צייר את פניה של ג'סיקה על פי , אישה שהציע לה נישואים. רוזנפלד דחתה את הצעתו, ולבסוף התחתנה עם בנקאי מברלין.

ציורו האחרון, "**[[יהודים מתפללים בבית הכנסת ביום הכיפורים]]**", שצויר ב-1878, מתאר בית כנסת על פי זיכרונותיו מעיירת הולדתו. זהו ציורו המפורסם ביותר של גוטליב, והוא צייר בו את עצמו שלוש פעמים בין המתפללים: פעם כאיש הצעיר שמימין לאדם היושב עם ספר התורה, פעם כילד הנמצא משמאלו, ופעם שלישית כנער בגיל בר מצווה מימין. בתמונה נראים גם אביו ואמו, וכן ארוסתו לשעבר. אפשר לגרוס שהוא "מופיע" בתמונה גם פעם רביעית – על גבי ספר התורה במרכז הציור כתוב: "לזיכרון נשמת המנוח כמהר"ר משה גוטליב זצ"ל". הציור הוא חלק מאוסף מוזיאון תל אביב לאמנות.

גוטליב חלה בשפעת קשה ונפטר בגיל 23. לאור מותו החטוף התעוררו חשדות להתאבדות בכך שחשף עצמו בכוונה למזג אוויר קשה. בין המאמינים בהשערה זו הייתה לורה רוזנפלד, שביטלה את אירוסיה עם גוטליב. 

למרות גילו הצעיר, יותר מ-300 מציוריו שרדו, אם כי לא כולם הושלמו. לאחר נפילת מסך הברזל התגלו ציורים רבים שלו לעולם המערבי, והמוניטין שלו גדל. אחיו, הצייר לאופולד גוטליב, נולד כחודש לפני מותו.

## הנצחה

על שמו של מאוריצי גוטליב נקראו רחובות בתל אביב ובירושלים.
ממוזער|שלט רחוב בירושלים על שם מאוריצי גוטליב

ביוני 1975 הנפיק השירות הבולאי סדרה של שלושה בולי דאר שנקראה "אמנות הציור 1975", שבה נכלל בול של הציור "יהודים מתפללים בבית הכנסת ביום הכיפורים". השירות הבולאי מכר 939,000 בולים של בול זה עד להפסקת המכירה באוקטובר 1975.

בשנת 1978 כתב וביים דוד גרינברג את הסרט התיעודי "מאוריציו גוטליב", על חייו ויצירתו של גוטליב. הסרט עוקב אחרי דמויות אוטוביוגרפיות המופיעות בציורו "יהודים מתפללים בבית הכנסת ביום הכיפורים".

## גלריה

קובץ:Gottlieb Self-Portrait in Polish Nobleman's Dress 1874.jpg|דיוקן עצמי בלבוש פולני (1874)
קובץ:Self-portrait by Maurycy Gottlieb- Israel.jpg|דיוקן עצמי במוזיאון תל אביב לאמנות
קובץ:Maurycy Gottlieb - Jews Praying in the Synagogue on Yom Kippur.jpg|יהודים מתפללים בבית הכנסת ביום הכיפורים (1878), אוסף מוזיאון תל אביב לאמנות
קובץ:Shylock e jessica.jpeg|ג'סיקה ושיילוק
קובץ:Maurycy Gottlieb - Ahasuerus - MNK II-a-6 - National Museum Kraków.jpg|אחשוור (דיוקן עצמי) (1876), אוסף המוזיאון הלאומי בקרקוב


## לקריאה נוספת
* עזרא מנדלסון, **מאוריצי גוטליב - אמנות, היסטוריה, זיכרון**, מרכז זלמן שזר, 2006.
* מאוריצי גוטליב, **איגרות ודברי יומן** (בלוויית תשע תמונות, ערך ותרגם מפולנית וגרמנית וצירף הערות וסוף-דבר מרדכי נרקיס).
* **בדמי ימיו**, מאוריצי גוטליב 1856–1879, עריכת הקטלוג נחמה גורלניק, מאמרים מאת אויגן קולב, יז’י מאלינובסקי, מוזיאון תל אביב, 1991.

## קישורים חיצוניים

* 
* ד"ר ימימה חובב, מאוריצי גוטליב – יותר יהודי או יותר פולני?, באתר המגזין להיסטוריה סגולה
* 
* 
* 

## הערות שוליים

קטגוריה:ציירים יהודים פולנים
קטגוריה:אמנים יהודים פולנים
קטגוריה:ציירים פולנים
קטגוריה:יהודים פולנים
קטגוריה:ציירים יהודים אוקראינים
קטגוריה:יהודים אוקראינים
קטגוריה:יהודים גליציאנים
קטגוריה:דרוהוביץ': אישים
קטגוריה:יהודים לפי מקום קבורתם: אירופה ורוסיה
קטגוריה:קרקוב: אישים
קטגוריה:ילידי 1856
קטגוריה:נפטרים ב-1879